b'\n_START_ARTICLE_\nItalian\xe2\x80\x93Etiopian sota (1895\xe2\x80\x931896)\n_START_SECTION_\nTaustat\n_START_PARAGRAPH_\nMenelik II nousi Etiopian keisariksi Italian tuella vuonna 1889. Italia ja Etiopia solmivat Wuchalen sopimuksen, jolla Italialaiset antoivat Eritrean Etiopialle sill\xc3\xa4 ehdolla, ett\xc3\xa4 Etiopiasta tulisi heid\xc3\xa4n protektoraattinsa. Osapuolille tuli kuitenkin allekirjoittamisen j\xc3\xa4lkeen erimielisyyksi\xc3\xa4 sen tarkoituksesta, sill\xc3\xa4 italiankielisess\xc3\xa4 versiossa ei lukenut samoja asioita kuin siin\xc3\xa4 oli sanottu amharaksi. Italia p\xc3\xa4\xc3\xa4tti ratkaista ongelman invaasiolla luottaen Etiopian sis\xc3\xa4iseen hajanaisuuteen.\n_START_SECTION_\nSota\n_START_PARAGRAPH_\nItalialaiset aloittivat yhteenotot miehitt\xc3\xa4m\xc3\xa4ll\xc3\xa4 pienen alueen rajalta joulukuussa 1894. T\xc3\xa4m\xc3\xa4n liikkeen tarkoituksena oli saada tigaryt ja amharat Italian puolelle. N\xc3\xa4in ei kuitenkaan k\xc3\xa4ynyt vaan p\xc3\xa4invastoin heid\xc3\xa4n keskuudessaan nousi italialaisvihamielinen patrioottinen mieliala. Menelik oli k\xc3\xa4ytt\xc3\xa4nyt paljon aikaa modernien aseiden saamiseksi Englannista ja Ranskasta. Menelik saikin aseita, sill\xc3\xa4 Etiopia oli auttanut englantilaisia mahdisteja vastaan Sudanissa. _NEWLINE_Ensimm\xc3\xa4inen taistelu tammikuussa 1895 Coatitissa p\xc3\xa4\xc3\xa4ttyi italialaisten voittoon mutta seuraavan yhteenoton, Amba Alagin taistelun voittivat etiopialaiset 7.12.1895. Maaliskuun 1. p\xc3\xa4iv\xc3\xa4n\xc3\xa4 italialaiset hy\xc3\xb6kk\xc3\xa4siv\xc3\xa4t Adwan kaupungin liepeill\xc3\xa4 ja siell\xc3\xa4 k\xc3\xa4ytiin Adowan taistelu. Hy\xc3\xb6kk\xc3\xa4ykseen osallistui puolet kaikista Italian It\xc3\xa4-Afrikan joukoista eli noin 17\xc2\xa0700 sotilasta. Etiopialaisten paljon suuremmat joukot (100\xc2\xa0000 sotilasta) kuitenkin voittivat italialaiset ja 9\xc2\xa0500\xe2\x80\x9312\xc2\xa0000 sotilasta kuoli. Etiopialaiset menettiv\xc3\xa4t noin 3\xc2\xa0000 sotilasta.\n_START_SECTION_\nLopputulos\n_START_PARAGRAPH_\nMenelik solmi Italian kanssa Addis Abeban rauhansopimuksen, jossa Italia tunnusti Etiopian itsen\xc3\xa4isyyden ja Eritrean ja Etiopian rajat m\xc3\xa4\xc3\xa4riteltiin tarkasti. Iso-Britannia ja Ranska tunnustivat my\xc3\xb6s Etiopian riippumattomuuden. Italialaisten tappiot Adowan taistelussa olivat prosentuaalisesti pahemmat kuin miss\xc3\xa4\xc3\xa4n muussa 1800-luvulla k\xc3\xa4ydyss\xc3\xa4 taistelussa, jossa oli eurooppalainen valtio mukana.'